Uffiċjali  tad-Dipartiment tas-Sajd qegħdin ikunu investigati mill-Pulizija dwar allegazzjonijiet ta’ misapproprjazzjoni ta’ flus dovuti lill-Gvern. Sorsi infurmati qalu lil tvm.com.mt li l-miżapprovrjazzjoni tal-fondi tista’ tilhaq mijiet ta’ eluf ta’ ewro. Sorsi fid-Dipartiment tas-Sajd qalu lil tvm.com.mt li l-investigazzjoni qed tkun iffukata fuq it-Taqsima tal-Kontroll tal-Importazzjoni tal-ħut. Huma eskludew li l-investigazzjoni għandha x’taqsam mal-esportazzjoni tat-tonn. Fi stqarrija, il-Ministeru għall-Iżvilupp Sostenibbli, l-ambjent u t-tibdil fil-klima qal li l-uffiċjali bdew ikunu investigati fis-7 ta’ Frar li għadda wara li f’investigazzjoni interna li saret mid-Dipartiment, instab li jista’ jkun hemm tbagħbis fi flus li kienu dovuti lill-Gvern, li jmorru lura għadd ta’ snin. Il-każ issa qiegħed ikun investigat mill-pulizija. Il-Ministeru qal li l-Gvern qed jieħu b’serjetà kbira każijiet ta’ uffiċjali pubbliċi li jinqabdu f’rackets ta’ serq u korruzzjoni. Intqal li l-Gvern hu determinat jaqbad il-ħuta l-kbira u appella lill-pubbliku biex kull min għandu xi informazzjoni jersaq ‘il quddiem u jgħaddi l-informazzjoni biex jinkixfu l-abbużi serji. Intant, tvm.com.mt jinsab infurmat li għaddejja investigazzjoni oħra fuq settur ieħor li jaqa’ fir-responsabbiltà tal-istess Ministeru.